DRŽAVNA SMOTRA PROJEKATA U PODRUČJU

**NACIONALNOG PROGRAMA ODGOJA I OBRAZOVANJA ZA LJUDSKA PRAVA**

**I DEMOKRATSKO GRAĐANSTVO VLADE REPUBLIKE HRVATSKE**

ZA RANI I PREDŠKOLSKI ODGOJ I OBRAZOVANJE

U ORGANIZACIJI AGENCIJE ZA ODGOJ I OBRAZOVANJE

**Zadar, 15. do 17. svibnja 2019.**

**Tema: Planiranje i provođenje projekata**

Prof. dr. sc. Ivanka Stričević

***Sažetak uvodnog izlaganja***

U hrvatskim se dječjim vrtićima još od 1999. godine, kada Vlada Republike Hrvtaske objavljuje *Nacionalni program odgoja i obrazovanja za ljudska prava*, provode aktivnosti koje su rezultat promišljanja kako planske dokumente oživotvoriti u praksi na načelima razvoja dječjeg vrtića u kojem se, živeći u pravima i zalažući za njih, uči o ljudskim pravima kroz učenje o sebi, o drugima, o zajednici i svijetu kao cjelini. Operacionalizacija ovih ciljnih vrijednosti koje su temelj učenja o pravima, nije moguća bez razvoja kompetencija građanskog odgoja. Prema *Nacionalnom kurikulumu za rani i predškolski odgoj i obrazovanje* iz 2015. godine navedene se kompetencije razvijaju stvaranjem uvjeta i poticanjem djeteta na pozitivan stav prema sebi i drugima, odgovorno ponašanje, uzajamno pomaganje, prihvaćanje i poštovanje, poštivanje različitosti, samopoštovanje i osposobljavanje za učinkovito sudjelovanje u razvoju demokratskih odnosa u vrtiću, zajednici i društvu na načelima pravednosti i mirotvorstva.

Od dječjeg se vrtića očekuje odgojno-obrazovni rad koji polazi od stvaranja poticajnoga socijalnog okruženja i uključivanja djece u donošenje odluka koje se odnose na njihov život u vrtiću i zajednici. Od odraslih koji o djeci brinu očekuje se stvaranje situacija učenja u kojima djeca, primjereno razvojnim potencijalima i mogućnostima, aktivno sudjeluju u prirodnom okruženju za igru i učenje. Život u pravima i razvoj kompetencija iz područja građanskog odgoja nije pitanje neke određene vrste aktivnosti, jer navedeno treba prožimati cjelokupan život i rad predškolske ustanove, od svakodnevnih aktivnosti i rituala do posebno planiranih poticaja i stvaranja situacija učenja. Poseban potencijal u tome ima projektni rad jer je sudjelovanje u projektu samo po sebi prilika za učenje o sebi i drugima i kako u suradnji s drugima i u timskom radu iskazivati i razvijati svoje interese poštujući pritom druge i drukčije.

Postignuća u radu na projektima rezultat su planskih akcija, a ne povremenih iskoraka i slučajnosti, stoga je potrebno sustavno osiguravati prilike za učenje i produbljivanje znanja kako bi oni bili što bolje planirani i ostvarivani u odgojno-obrazovnoj praksi. To je važno jednako i za djecu i za odrasle od kojih se očekuje da zajedno s djecom i planiraju i ostvaruju i vrednuju postignuća.

Projektno učenje oblik je aktivnog učenja, a upravo uključenost i aktivnost svih sudionika ključna je za razvoj humanih vrijednosti i vještina nužnih za učinkovito djelovanje u zajednici. Radom na projektima u području građanskog odgoja moguće je produbiti znanje o sustavnom pristupu i kvalitetnom planiranju, osigurati uključivanje djece i njihovih roditelja na višoj razini sudjelovanja u rješavanju za njih životno važnih pitanja i to u kontekstu koji potiče i omogućava razvoj građanskih vještina. Također je moguće više pozornosti posvetiti stvaranju uvjeta za razvijanje kvalitetne komunikacije različitih sudionika tijekom provođenja projekata.

Rad na projektima omogućuje usmjerenost na različite dimenzije građanske kompetencije, na moguće afektivne i kognitivne ishode, pri čemu se promišljeno koriste izvori učenja, a odgojitelj stvara uvjete za poticajno materijalno okruženje, bogatu interakciju i sudjelovanje djeteta u rješavanju pitanja važnih za njegov život i život u zajednici. Djetetove se društvene kompetencije jačaju ako se u projektu ostvaruju ciljevi usmjereni na razvoj komunikacijskih vještina, na upravljanje emocijama i sukobima te na suradnju i odgovornost u odnosu na život u skupni vršnjaka. Nadalje, rad u ovom području podrazumijeva prihvaćanje i razumijevanje pravila, formiranje pojma pravde i pravednosti, te se dijete postupno uvodi u svijet izbora u odnosu na osobe i situacije koje su važne za njegov život u skupini. Gospodarska dimenzija građanske kompetencije podrazumijeva projekte ishodi kojih se odnose na stvaranje i učvršćivanje radnih navika i na poštivanje svojeg i tuđeg rada. Sadržaji rada su različiti jer proizlaze iz potreba djeteta, kako onih temeljnih i svima zajedničkih, tako i iz specifičnih potreba koje proizlaze iz života konkrentne djece, skupine, zajednice.

Bez kvalitetno osposobljenih odgojno-obrazovnih radnika i timskoga rada nije moguće osigurati kvalitetne uvjete za svakodnevnu praksu, življenje dječjih prava i odgovornosti u dječjem vrtiću i razvoj kompetencija potrebnih za djelovanje u skladu s demokratskim načelima u dječjim vrtićima i kasnije u osnovnoj školi kada djeca, u projektima iz područja građanskog odgoja i obrazovanja, preuzimaju još aktivniju ulogu u rješavanju problema koji se tiču njihova života i života njihovih vršnjaka.

Kako što je projekt kao strategija rada prilika za učenje i razmjenu ideja i mišljenja s ciljem postizanja zajedničkih ciljeva, tako su i smotre na kojima se projekti predstavljaju prilika za razmjenu, refleksiju, razvoj i rast. Dječji vrtići se razlikuju, sredine u kojima djeluju se razlikuju, djeca i odgojitelji se razilikuju – iz svih ovih različitosti proizlazi bogatstvo inovativnih ideja i pristupa. Cilj je jedinstven, a niz propitivanja kako oživotvoriti vrijedna i potrebna kurikulumska polazišta izvrsna je prilika za učenje i uanprjeđenje rada u dječjim vrtićima.